L 303/4
RO
Jurnalul Oficial al Uniunii Europene
23.11.2022
(8)
În ceea ce privește scoicile Saint-Jacques (Pecten jacobaeus) și scoicile Venerupis (Venerupis spp.), CSTEP a subliniat faptul că au fost furnizate dovezi suplimentare cu privire la scoicile Saint-Jacques (Pecten jacobaeus).
Comisia recunoaște faptul că există studii și publicații științifice în legătură cu aceste două specii și alte specii de moluște bivalve similare capturate cu ajutorul dragelor mecanizate în alte bazine maritime și care au fost evaluate în trecut de CSTEP.
În ceea ce privește asemănările cu scoicile Saint-Jacques (Pecten jacobaeus) și cu scoicile Venerupis (Venerupis spp.) din vestul Mării Mediterane, supraviețuirea ridicată probabilă a speciilor respective trebuie luată în considerare în raport cu aceste două specii, solicitându-se, în același timp, statelor membre să dezvolte studii în vestul Mării Mediterane.
(9)
Întrucât dovezile privind ratele de supraviețuire ale scoicilor Saint-Jacques (Pecten jacobaeus) și ale scoicilor Venerupis (Venerupis spp.) sunt neconcludente, iar CSTEP a concluzionat că trebuie furnizate dovezi științifice suplimentare privind capacitatea de supraviețuire pentru speciile bivalve respective din vestul Mării Mediterane, Comisia consideră că excepția trebuie prelungită numai pentru o perioadă scurtă de timp.
Prin urmare, statele membre în cauză trebuie să prezinte dovezile științifice relevante pentru a fi evaluate de CSTEP.
(10)
În recomandarea lor comună actualizată din 8 iulie 2022, statele membre vizate și-au reînnoit angajamentul de a crește selectivitatea uneltelor de pescuit în conformitate cu rezultatele programelor de cercetare actuale, pentru a reduce și a limita capturile nedorite și, în special, capturile sub dimensiunile minime de referință pentru conservare.
(11)
În plus, statele membre în cauză s-au angajat, în recomandarea lor comună actualizată din 8 iulie 2022, să identifice noi zone închise pescuitului pentru a reduce mortalitatea juvenilă, acolo unde există dovezi ale unei concentrații mari de puiet de pește.
(12)
Măsurile propuse de recomandarea comună actualizată din 8 iulie 2022 sunt conforme cu articolul 15 alineatul (4), articolul 15 alineatul (5) litera (b) și articolul 18 alineatul (3) din Regulamentul (UE) nr.
1380/2013.
Prin urmare, Regulamentul delegat (UE) 2021/2066 trebuie modificat în consecință.
(13)
Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicarea sa.
Cu toate acestea, el trebuie să se aplice de la o dată ulterioară,
ADOPTĂ PREZENTUL REGULAMENT:
Articolul 1 Articolul 3 din Regulamentul delegat (UE) 2021/2066 se modifică după cum urmează: (a) la alineatul (1), literele (a), (b) și (c) se înlocuiesc cu următorul text: „(a) scoici Saint-Jacques (Pecten jacobeus) capturate cu drage mecanizate (HMD) până la 31 decembrie 2023; (b) scoici Venerupis (Venerupis spp.) capturate cu drage mecanizate (HMD) până la 31 decembrie 2023; (c) scoici Venus (Venus spp.) capturate cu drage mecanizate (HMD) până la 31 decembrie 2024;” (b) alineatul (3) se înlocuiește cu următorul text: „(3) Până la 1 mai 2022 și 2023, statele membre care au un interes direct de gestionare a pescuitului în Marea Mediterană transmit Comisiei date suplimentare privind capturile aruncate înapoi în mare, precum și orice alte dovezi științifice relevante care justifică excepția prevăzută la alineatul (1) literele (a) și (b).
CSTEP evaluează până cel târziu la 31 iulie datele și informațiile prezentate.”
Articolul 2 Prezentul regulament intră în vigoare în ziua următoare datei publicării în Jurnalul Oficial al Uniunii Europene.